# Festivita da Chialavaina/2

../1 ../ IncludiIntestazione 23 marzo 2021 75% Da definire
Festivita da Chialavaina Chasper Bardola 1907 CC BY-SA 3.0 GFDL Indice:Decurtins - Rätoromanische chrestomathie, VIII.djvu //it.wikisource.org/w/index.php?title=Festivita_da_Chialavaina/2&oldid=- 20210323100703 //it.wikisource.org/w/index.php?title=Festivita_da_Chialavaina/2&oldid=- 20210323100703
Crestomazia Retoromontscha VIII di Caspar Decurtins (1907)
[p. 426
II. Act
Comanzamaint dellas rumurs da guerra.
Persunas.
In filas festivas as radunan, davant la porta sot della citta da Cuoira, Vigners e Vigneras fand lur giö e portant qua pro tinatschs e sadellas, unito ils inizials els custüms üsitads pro la festa della vindemia.
Els chantan:
La chanzun dellas üjas grischunas.
Sün lenta costera, chi spond’al mezdi, Florischa sper Cuoira la vigna; Qua ais il vignir co’ l solai chi va sü L’inter di containt e chantina.
Quist segua la stad sco la prüma stagiun, Ma’ l chant dell’auton exellescha; Ingio ün canonic con psalms e profüm, Seis figls vescovils benedescha.
Rich pleds el spand’our sur la vign’e’ l pajais, Con mans e con bratscha distaisa; Dal lö, cha Sanct Luzzi sco martyr füt prais Caduca romana müraglia.
El sa, cha pajana magï’ ais zopà Nel vin vescovil della clostra; La terr ’a seis temp da pajans cultivà, La vitt’implantand sün la costa.
E pür a dispett del potent scongürar Ais que — na del tot daletaivel, Cur vain la vindemia vezzand s’invüdar La not fös — pür massa noschaivel.
Que’ s mova, que scroscha pertot nel fögliam, Ün aud’a güblar chi rebomba; La puolvra s’adozza dal vent barlunand, Sco gnissan ravidas qua tombas.
Spierts legers sfrenads, chi con püschels guarnids, Schuschuran intuorn las rovinas; Vigners onduleschan, da spiert bain condits, Tot gübla — e sotta — in pierlas.
Successiv al chant vain sunada la musica del uorden dels vigners (der Reigentanz oder Allemanda) ils quals allura marchan sü in filas.
Il vesco benedescha la populaziun, chi con veneraziun va incunter, s’inschnuogliand avant el per retschaiver quella.
Contadins con lur donnans.
(Exclaman.)
Divin salüd al Vesco principat, Al nöbel nos fidel e bun pastur!
L’ovais-ch.
Lodain a Diou, ch’eu ’s poss portar la pasch; La pasch di eu, siand am reuschit Protemp amo da scongürar davent Quel imnatschant stratemp da guerr’e da Disgrazcha: pigliand our man las armas, spad’ E mazzacun, cha vicendevol l’hom Incunter l’hom in möd feroz, per as Culpir, digia d’ün temp in qua sün noss Confins dad ambas varts fich spaventus As veiva preparà. Perque gnit pro, Udi’ l raquint da nos tractad. Sezzü Havain a Feldkirch, nella val del Ill, Ils mess da Friederich meis frar, l’ovais-ch Da Augsburg, insembel co’ ls plü docts our dal Tyrol e’ l regno austriac, ingio Gnit stipulà sequaint arrandschamaint: Infin a mez quaraisma armistizia; Confins e drets, chi reistan sco da vegl; Ils sudits vescovils nel Vnuost e quels Da Chalavaina sot dovessan nel
Ventur all’Austria obedir, egual Sco per avant han obedj a noss Ovais-chs, — ils homens e donnans con figls E figlias, grands e pïtschens tots.
Vuschs our dalla fuola.
Servir
A Sigismund? Quist nà, siand ch’els que Non fan, e nus nell’brich podain a que Convgnir. Vschins da Cuoira. Ün zuond sdegnus tractad, chi dà Il Vnuost sco praja. Scha quist ün nomna pasch, Allura plü gugent volain havair ’Na guerra declarada. L’ovais-ch.
Oh mond pervers!
Il simpel ais chi vol sclerir sur quist Arrandschamaint, il qual madüramaing Gnit ponderà e defini dals docts, Cha tots sun responsabels. (Con agitaziun.)
Guardai la sü
La nöbla sedia vescovila, protect’ E circondat’intuorn da veglias tuors Romanas, ’na degnità dals temps antics, Sco in memorg’a tants qua pietus E sabis vescos principats, chi con Lur spiert pertot intuorn, sur munts e valls Ils pövels rozs han tgnü ün frain. Sco quels Main eu eir il domini hoz lontan Sur ils confins, con meis pacific sguard E meis pacific scepter pastoral. — E qui al pee del munt, la veglia Curia, Chi dals imperis, temps remots gia füt Distincta sco ’na fluor; ornand seis vschins Pro lojaltà e pro virtüd. Il lö, Ingio da tot las varts nan pro la strad’ As reunisch’our dals pajais tudais-chs,
Sco pür italians, attrand per nus Our dal lontan rich trafic e comerci. — Per amenduos usche sta bain la pasch E buna harmonia con less prinzis. Chi nus pon derocar, cur plasch ad els. La forza vescovila ais l’honur Da noss pajais e seis sustegn, u pür Sa megldra pozza ais la pasch. Vuschs udiblas.
Raschun,
La pasch ais, our contrast, il meglder dels Clinöds! Chi segu’ a nos ovais-ch, ais bain Cusglià. Vschins da Cuoira. Va bain la pasch, ma tgnand in ögl ’Na pasch d’honur, da tant per ün, e brich Sco qui con sottamissiun. L’ovais-ch.
Ma pür
Pensai, quant prepotent cha l’inimih Perdert sta süls confins e co cha Max, L’imperatur, ün hom co’ l fat guerrier, Percuorra sco ün vent tras seis pajais, Büttand a terr’ils opponents, a pro Plantar raschun ed uorden a seis gust In tot seis reginam. In ultra stan Ils alliads Schwabess da sia vart, Cittads e cavalliers, e ’l conte da Milan imnatsch’a nus nel Süd, perdert Per Max a tot momaint da tour defaisa. Sot dittas vistas füss temerità E fich pernizius, da comanzar ’Na guerra. (Diferents parairs as fan sentir nella fuola.) Ils üns claman: Schi schi, temerità e fich Pernizius incunter tants potents (Ils oters dand segn da malcontentezza.)
Respondan.
Schi pür laschai as vender, vils minchuns, Ma nus v’ lain esser e restar ils vegls Grischuns!
(Our dal curdombel nella fuola strassun.)
Il clam:
Fat plazza, qui ans vain ün mess. Heinrich Ammann. Fat lö, chi’ ns vain ün hom a grand corriera, Il serv da nos ovais-ch, Hans Weibel da Tamins. Hans Weibel. (Quasi our d’ fla.) S-chüsam Signuors, cha nova nosch’ As dun, la qual’am ha chatschà sur munts E valls sainz’ün reposs — ne di ne not — , Cha mia schnuoigl’ais flappa. In Valmüstair As ha scopià la guerra; e stan less paurs Con armas sanguinadas frunt a frunt A trupp’imperiala.
Conradin de Marmels.
(Agità.).
Ais quist teis far,
Tü malfidel famagl! Non has protemp Portà l’arrandschamaint da pasch?
Ach char
Signur, eu he porta ’l mandat da nos Celeber pastoral, sco vair fidel Famagl, passand da Feldkirch sur Arlberg Infin Landeck tras spelmas e vallorchas, Ingio sulet chatschaders e pasturs As ris-chan da passar; eu non pauset Ne main tardet ün sul momaint, segond Comand arschwü da meis patrun — da non Badar ne plövgia ne stratemp, per dar Als noss nell’Oengiadin ’e Valmüstair
Protemp l’avis dell’armistizia fat; Sco pür — ils admonir severamaing. Da guinchir oura tot dantigl, chi dar Podess, a fin non vegna invüdà L’attacha. Pero à Landeck sun eu gnü Tschüff gio da parte la regenza del Tyrol sco preschuner, e per trais dids Retgnü quist meis viadi. Invan musset Meis passaport e chartas da transir Con firma e sagè dal Sar patrun; Ma dits furfants as divertivan a Far spredsch da mai e nos signur pastur, E’ m tgnevan rinserrà.
(Agitaziun generala.)
Vuschs our dal pövel.
Quist ais usche,
Signur ovais-ch, la pasch ch’El savet far!
Hans Weibel.
(Continuand.)
Ils noss intant, non cognoschand il pach, Ne l’armistiz’ünguott’, as han defais, Qua attachads con cuolp per cuolp e tun Per tun, sco ais pro nus a saimper stat Üsanza. Usche am dschettan els, ed eu ’ls Quintet allur’eir tot, e qua ch’eu giet Davent tunevan gio da Fürstenburg Con quellas schleungias grandas dal chastè.
Vaschins.
Co’ l diavel la regenza e la pasch, Il pach da manseriglia con sagè E sottascripziuns.
Capaul.
Ne’ l diavel ne malams
Non pon güdar; — sulet la spada sà. A pövel vil mossar vardà.
L’ovais-ch.
(In agitaziun.)
Fini
Con voss imbüttamaints ingüsts, ch’eu sto
Qui confessar avant il mond inter Sün mia degnità e pled d’honur, Cha vus solets portais la cuolpa del Curdombel, tras vossa lia fatta co’ ls Confederats, la quala vus havais Conclüd zopadamaing tot sainza meis Savair.
Capaul
(tira la spad’incunter l’ovais-ch).
Per ditta lia non patin Dad El imbüttamaints, siand cha quell’ Ais schlassa e fidela e bricha sün Ingian sco Sia pasch, ün firlifanz Da spür viltà e manseriglia. Eu vez Ch’El vol portar sün amenduos giavels; Percio ch’El as perchüra bain, perche Signur u pür famagl — meis inimih Ed adversar’ais ogni ün, il qual Non tegna co’ ls Confederats!
Heinrich Ammann
(intermediant).
T’arrandsch’,
Ami! Ta lengu’ ais massa güzza e Ta spada massa leva dalla taja. Il bön del vesco v’ lain nus honorar. Schabain unids con Zürich e co’ ls set Chantuns fat allianza.
Dekan Conrad de Marmels.
Incunter meis
Pastur e principal non vögl trar sü, Ma sto, sco figl nativ que confessar, Cha tant meis cour co meis inclet stan schlass Unids co’ ls alliads e brich con l’Austria.
Vschins, our del pövel
(claman).
Attent Grischuns! Guardai, guardai chi vain?
Heinrich Ammann.
Hei sü, Fontana vain, il prüm cusglier
Con tot seis homens pro, Lombris e Rink Sco pür ils frars de Marmels amenduos.
Fontana, Wilhelm Rink, Rudolf e Hans de Marmels, Lombris ed amo oters plüs comembers del cussagl da guerra arrivan.
Benedict Fontana.
(In completta armadüra da guerra.)
Stimads Signuors! Quist voss cussagl eu predsch, Siand per nus sulet s’adattan fats; La guerr’es qua. E bain, la sia pür! Guerriers domandan pac davo ’l motiv. Nus vain deciss e nos avis ais quel: Da’ ns preparar minch’ün con lantsch e helm, Las truppas redunar - spert - di e not Nell’Oengiadin al inimi in pet, E’ ls Urianers, chi sun qui rivads, Van gio pe’ l Rhein pro noss Confederats.
Clams d’applaus.
1. Schi bravo tü Fontana, quist va bain! 2. Eviva nos cussagl da guerra! 3. Quels sun las pozzas del Grischun!
L’ovais-ch intant as vol far davent, ma vain dalla fuola del pövel retgnü e circondat.
Vuschs as fan sentir.
Eir nos ovais-ch, eir quel sto gnir sü’ l champ; Il vesco principat volain con nus!
Heinrich Ammann
(con spada sflodrada).
Schmettai con quist romur, el vain con nus.
(s’adressand al vesco)
Eu dun ad El ün tröp dals meis da Cuoira, Guerriers fidads a Sia sigurezza.
Ils nöbels e signurs as retiran intant in città; la fuola del pövel als segua con agitaziun, tschögns e gests ridiculs. Üna part retuorna darcheu inavo. Qua strassuna la veglia marcha dad Uri, e’ ls Urianers, quals eran stats admonits a Disentis arrivan, ouravant il banderal e’ l corn dad Uri.
Plüs mats cuorrind
(ouravant claman).
Ils Urianers vegnen con lur corn!
La fuola da pövel as raduna darcheu insembel, gübland e fand fracasch; ün guerrier clam’allura alla fuola e disch:
Guerrier.
El es! Sco comandant, il vegl ami Wohlleb. Que ais ün hom possant e ferm E zuond ardit, chi sgür non ha congual.
Salutaziun dels Urianers. Il capo cittadin da Cuoira vain pro con alchüns cusgliers als retschaiver.
Capo cittadin.
Nus ingrazchain, stimads Confederats, Per prompt s’interessar e prompt ajüd Prestà; percio sarat ils giasts da noss Convschins, con tot que ch’els as pon servir. La veglia amicizia demossada Sta bain, cha nus hoz qui dovüdamaing La trattan e conservan.
Il cantinier del ovais-ch.
(co' l maz clavs in tschinta).
E' ls schlers da nos
Ovais-ch con vins forests ed agiens qui Raccolts stan eir als bravs amis averts A lur plaschair e gust. Eu als cusgliess Vin Rhätier, qui raccolt dal Spiegelberg. Quel ais ün vin ourvart, chi po tour sü Con tots la concurrenza; ün extra vin, Chi ha la forza del german e’ l fö Del vin italian uni.
Las ellegantas vigneras laschan sün que girar intuorn cröjas e bachers implids, fand evivas e complimaints con modest inclin. Ils guerriers acceptan con ingrazchamaint e tuot nobil deport. Discuorran e s’allegran.
Capo cittadin.
Laschai
Nus possan hoz servir con ün rinfrais-ch Portà da man vergin, our dals bachers D’honur dels vegls Grischuns. Eu baiv’ con ün Eviv’al corn dad Uri, sco all’honur Dels bravs Confederats!
Ils Urianers.
(Respondan.)
Als Rhätiers in
Honur nos prüm majöl!
Capo cittadin.
Pigliai daspö,
Noss giasts, eir part da nos divertimaint, Il carnaval dels paurs. Ün tröp mascrà, Con poppas e sonagls sto arrivar Our da città bain spert.
Heini Wohlleb.
Nus ingrazchain,
Siand stovain partir, per arrivar Tot hoz infin Sargans e Buchs sü’ l champ Dels alliads. Dovairs constrendschan l’hom Al post — .
Guerrier grischun.
Allura giain subit eir nus,
Il capricorn co’ l muoj, per qua pajar Con blot danèr il spredsch dels Schwabs. Eu er’ A Feldkirch pro ’l congress dels cavalliers E docts, ingio conclüd füt lessa pasch Malcotta. Qua feivan dits furfants contin, Lur spredsch del pover paur Grischun, müjind Sper nus, u pür sbecland sco fa la bescha.
Ün oter guerrier.
Sper Maienfeld e sü’ l St. Luziensteig Sun gia perdert ils musicants, per far Ballar pro flöttas, gïas e tamburs Il ball dell’arma bianca.
Heini Wohlleb.
E bain amis!
Schi’ l prüm in trais-cha v’ lain ir nus. Stat bain!
Ils Urianers partan. Donnans e giuvnas fan lur complimaint, sventoland co’ l fazöl a lur partenza. Qua aintran las mantinadas [p. 437
Il carnaval grischun.
Junker Scheiver ouravant a chavagl, vesti da pellizzas e richs ornamaints, con seis seguit las mascradas del carnaval grischun. In teista il Herold (comandant) con seis corriers, allur’il Harlekin, ils sbirrs con spad’e lantscha, ils musicants, ils sottunzs e d’ogni sort mascras. In ün segond corteo as preschainta — duonna Quaraisma con üna collana da lidornas vödas, accompagnada dal Mastral, il banderal, buorsèr, vicari, defensur, cancellar e’ ls abolts da dret — qua sco güdisch da quaraisma, o sia la usche nomnada „Drettüra noscha“per bandir sün di ed ann our dal pajais il sfrenà e dissolut Junker Scheiver.
Il Harlekin.
(As preschaint’avant il palco.)
Pür sü pro leger carnaval, Dalet e spass redond’il ball. In cuort momaint da guerr’il sun Rimbalz’il spass in ün chantun. Perque gnit spert per galoppar; Schabain per nus egual il far, La guerra e’ l sottar. Hopsasà, Tra la la la, Tot ais ballar.
In seguit dà principi ün ball da carnaval, ingio vain sottà con plaschair e divertimaint. Vers la fin da quel as preschaintan alchünas mascras fintarias pac plaschaivlas: dallas qualas üna rapresainta la mort chi sotta. Generala surpraisa as derasa. In quist momaint aïntra allura ün tamburier, accompagnà d’ün banderal ed ün mas-chailch. Contadins ed infants seguan a quels. Il banderal implanta allura la bandera splajada in mez il palco. Il tamburier batta ün wirbel; sün que adozza il mas-chailch la vusch bannind.
Mas-chailch.
Bannin e fain contschaint ad ogni ün, L’avis pervgnü dal comandant a nos Cussagl da guerra, ch’als Austriacs a tot Podair remassan truppas sü’ ls confins; In Bassa Oengiadin’e Val Müstair, La guerr’inevitabla da prevair; Perque rovain a vus chars alliads In vist’al bsögn, sün fed’e punct d’honur, Da’ ns gnir qui in agüd; „Stat sü, stat sü, Chi lantsch’e rembel po portar, uschgliö Gnin nus desterminads.“Pigliai con vus Las schleungias grandas da Misox.
Ün oter metta pro.
Ils dits
Chanuns dal cunt Trivulzio.
Mas-chailch
(continuand).
Spedi subit
L’avis per di per not, da lö in lö, A fin cha’ ls paurs as possan preparar E’ s inarmir, per as raspar pü spert Possibel qua unids pro’ l capricorn In Bassa Oengiadina, siand cha qua Il plü las Lias vegnan imnatschadas.
Vschins e contadins con giuvnots accuorran inarmids nanpro. Las mascras büttan gio lur coperta e clappan las lantschas.
Ün giuvnot.
(Ozzand sia lantscha in vista alla bandera disch):
A Tai gürain nus, sventolant stendart!
(acclama als compagns)
Gni qua compagns!
(alla bandera)
Nus tots a’ t seguitain!
El clappa la bandera e la porta ouravant. La mamma del mat accuorra our dalla fuola e tschüffa il man da seis figl e vol il tegner invavos.
Ün vegl guerrier con barba grischa.
(Alla mamma).
T’qui - etta duonn’e lasch’uoss’ir il mat Il giuven sang ais dalla patria tot! Ils giuvnots chantan allura in partind.
La chanzun da guerra dels giuvnots Grischuns.
Sü sü giuvnots, per qui güstrar, Chi lantsch’e rembel po portar. Il capricorn svollaza spert, Trombett’e flötta tot perdert; Udi’ l tambur chi batta!
Vus camerads ed alliads, Dovrai la spada sco sudads!
L’imperatur ans vol gnir aint; Ans defendain sot bun comand, La tscherna ais adatta!
Mammina tasch’e lascha’ m ir, Eu vögl combatter sco’ n guerrier! Tü bap da’ m spad’e mola bain, Il sang am buogl’e’ l cour ais plain, Cha l’inimih sgür chatta!